Source: http://www.ucps.sk/clanok-0-1984/Zrusenie_trestnopravnej_imunity_poslancov.html
Timestamp: 2020-07-11 07:24:39+00:00
Document Index: 15100793

Matched Legal Cases: ['Čl. 78', 'čl. 78', 'Čl. 78', '§ 136', 'čl. 136', '§ 14']

UčPS - Zrušenie trestnoprávnej imunity poslancov
Zrušenie trestnoprávnej imunity poslancov NEPREČÍTANÉ
27.07.2012, Mgr. Igor Šumichrast
Schválené zmeny spočívajú v zrušení súhlasu Národnej rady Slovenskej republiky s trestným stíhaním poslancov. Národnej rade Slovenskej republiky sa ponechal súhlas na vzatie poslanca do väzby.
Čl. 78 odsek 3 ústavy znie:
„Poslanca nemožno vziať do väzby bez súhlasu Národnej rady Slovenskej republiky.“
Dôvodom na zrušenie poslaneckej imunity je zrovnoprávnenie poslancov s ostatnými občanmi Slovenskej republiky.
Oproti súčasnému stavu sa v čl. 78 ods. 4 ústavy doplnilo, aby v prípade, ak bol poslanec Národnej rady Slovenskej republiky pristihnutý a zadržaný pri trestnom čine, príslušný orgán zadržanie poslanca ihneď oznámil predsedovi Národnej rady Slovenskej republiky a zároveň predsedovi Mandátového a imunitného výboru Národnej rady Slovenskej republiky. Ak Mandátový a imunitný výbor Národnej rady Slovenskej republiky súhlas na zadržanie nedá, poslanec musí byť ihneď prepustený.
Čl. 78 odsek 4 ústavy znie:
„Ak bol poslanec pristihnutý a zadržaný pri trestnom čine, príslušný orgán je povinný to ihneď oznámiť predsedovi Národnej rady Slovenskej republiky a predsedovi Mandátového a imunitného výboru Národnej rady Slovenskej republiky. Ak Mandátový a imunitný výbor Národnej rady Slovenskej republiky následný súhlas na zadržanie nedá, poslanec musí byť ihneď prepustený.“
Taktiež došlo k úprave § 136 ústavy, ktorá spočívala vo vypustení odseku 1: „Sudcovia ústavného súdu majú imunitu rovnako ako poslanci Národnej rady Slovenskej republiky.“ Otázka imunity sudcov Ústavného súdu Slovenskej republiky je riešená v čl. 136 ods. 2 ústavy a v ustanovení § 14 ods. 3 a 4 zákona č. 38/1993 Z. z. o organizácii Ústavného súdu Slovenskej republiky o konaní pred ním a o postavení jeho sudcov v znení neskorších predpisov.
V nadväznosti na zmenu v ústave bolo potrebné vykonať zmeny v niektorých zákonoch, a to v Trestnom poriadku, zákone Slovenskej národnej rady č. 45/1989 Zb. o poslancoch Slovenskej národnej rady a zákone č. 350/1996 Z. z. o rokovacom poriadku Národnej rady Slovenskej republiky.